24.3.2022
SK
Úradný vestník Európskej únie
C 132/9 Streda 6. októbra 2021
13. vyjadruje poľutovanie nad tým, že rozpočet EÚ na vonkajšiu činnosť na podporu politiky v oblasti biodiverzity je v porovnaní s rozpočtom vyčleneným na politiky v oblasti zmeny klímy naďalej výrazne nižší; požaduje účinné zvýšenie finančných prostriedkov na ochranu biodiverzity v súlade s dohodou o VFR a technickú pomoc pri rozvoji ďalších nástrojov na mobilizáciu zdrojov s cieľom reagovať na globálne záväzky v oblasti biodiverzity; zdôrazňuje, že v súlade s Agendou 2030 a príslušnými medzinárodnými dohovormi a záväzkami je potrebné sledovať, oznamovať a postupne rušiť dotácie, ktoré škodia životnému prostrediu, a smerovať ich na činnosti šetrné k biodiverzite; žiada, aby sa významná časť oficiálnej rozvojovej pomoci EÚ venovanej opatreniam v oblasti klímy zamerala na podporu sprievodných prínosov ochrany biodiverzity pri zmierňovaní zmeny klímy a prispôsobovaní sa tejto zmene; 14. vyzýva EÚ, aby prijala zákon o povinnej náležitej starostlivosti, na základe ktorého by spoločnosti a subjekty, ktoré ich financujú, priamo zodpovedali za to, aby ich dovoz nebol spojený s porušovaním ľudských práv, ako je zaberanie pôdy a zhoršovanie životného prostredia (vrátane odlesňovania a straty biodiverzity); v širšom zmysle vyzýva EÚ, aby od obchodných a finančných inštitúcií vyžadovala, aby zvýšili svoje záväzky v oblasti biodiverzity, napríklad prostredníctvom prísnych a záväzných ustanovení o posudzovaní vplyvu, riadení rizík, zverejňovaní informácií a požiadaviek na externé podávanie správ; vyzýva OECD, aby vypracovala súbor praktických opatrení v oblasti náležitej starostlivosti a biodiverzity s cieľom podporiť úsilie podnikov; 15. víta odhodlanie Komisie vypracovať legislatívny návrh o povinnej náležitej starostlivosti podnikov v oblasti ľudských práv a životného prostredia v rámci ich dodávateľských reťazcov; odporúča, aby tento legislatívny návrh podporoval a uľahčoval vývoj spoločných metodík merania vplyvu na životné prostredie a zmenu klímy; zdôrazňuje význam účinných, zmysluplných a informovaných konzultácií so všetkými dotknutými alebo potenciálne dotknutými zainteresovanými stranami, ako sú obhajcovia ľudských práv a životného prostredia, občianska spoločnosť, odbory a pôvodné obyvateľstvo a miestne komunity; vyjadruje poľutovanie nad vážnymi nedostatkami pri uplatňovaní rámca OSN „chrániť, rešpektovať a naprávať“ a hlavných zásad v oblasti podnikania a ľudských práv, pokiaľ ide o práva pôvodného obyvateľstva, ako aj o práva na pôdu; opätovne vyzýva EÚ, aby sa konštruktívne zapojila do práce Rady OSN pre ľudské práva na medzinárodnom právne záväznom nástroji na reguláciu činností nadnárodných spoločností a iných obchodných podnikov v rámci medzinárodného práva v oblasti ľudských práv, ktorý by mal zahŕňať osobitné normy na ochranu pôvodného obyvateľstva; 16. opakuje svoju požiadavku, aby Komisia urýchlene predložila návrh právneho rámca EÚ na zastavenie a zvrátenie globálneho odlesňovania a degradácie, ktoré spôsobuje EÚ, ktorý od podnikov vyžaduje, aby uplatňovali náležitú starostlivosť s cieľom zabezpečiť, aby výrobky uvádzané na trh EÚ neboli spojené s odlesňovaním, konverziou prírodných ekosystémov a porušovaním práv pôvodného obyvateľstva a miestnych komunít;
Súdržnosť politík v záujme rozvoja 17. pripomína, že účinnosť vonkajšej politiky EÚ v oblasti biodiverzity závisí od súdržnosti politík v oblasti biodiverzity s ostatnými kľúčovými vonkajšími politikami EÚ, ako sú obchodné a investičné dohody; 18. konštatuje, že v globálnej hodnotiacej správe IPBES z roku 2019 o biodiverzite a ekosystémových službách sa uvádzajú obmedzenia prístupu k ochrane biodiverzity prostredníctvom priestorového rozsahu suchozemských a morských chránených oblastí, ktoré predstavujú niekoľko čiastočne dosiahnutých cieľov v oblasti biodiverzity z Aiči; 19. zdôrazňuje skutočnosť, že biodiverzita je stredobodom mnohých hospodárskych činností, najmä tých, ktoré súvisia s pestovaním plodín a chovom hospodárskych zvierat, lesníctvom, rybolovom a mnohými formami cestovného ruchu, ktoré sú priamo založené na prírode a zdravých ekosystémoch; naliehavo vyzýva EÚ, aby začlenila biodiverzitu a ekosystémové služby do všetkých súvisiacich oblastí politiky, najmä do poľnohospodárstva, rybného hospodárstva, lesného hospodárstva, energetiky, baníctva, obchodu, cestovného ruchu a zmeny klímy, ako aj do politík a opatrení na rozvoj a znižovanie chudoby, a aby podporovala inovatívne a realizovateľné riešenia na riešenie straty biodiverzity a zároveň zabezpečila zdravé, bezpečné, prístupné a cenovo dostupné potraviny pre všetkých; 20. s hlbokým znepokojením konštatuje, že EÚ sa podieľa na celosvetovom odlesňovaní približne z 10 %, najmä v dôsledku závislosti od dovozu poľnohospodárskych komodít, ako sú palmový olej, mäso, sója, kakao, káva, kukurica, drevo a kaučuk; opakuje svoju výzvu Komisii, aby v roku 2021 predložila návrh právneho rámca EÚ na zastavenie a zvrátenie globálneho odlesňovania spôsobeného EÚ tým, že zabezpečí, aby trhy a spotrebiteľské návyky EÚ nemali škodlivý vplyv na lesy a biodiverzitu v rozvojových krajinách, a to s prihliadnutím na dominový efekt na ich obyvateľstvo; vyzýva EÚ, aby podporovala tieto krajiny pri zavádzaní udržateľnosti potravinových systémov prostredníctvom vytvárania krátkych dodávateľských reťazcov, rozvoja agroekológie, podpory malých poľnohospodárov pri súčasnom zabezpečení majetkových práv k pôde a práv miestnych komunít;